Borodinkvartetten
Store norske leksikon,Kunst og estetikk,Musikk,Klassisk musikk,Internasjonale klassiske ensembler
Borodinkvartetten er en russisk strykekvartett, stiftet i Moskva i 1945. Den er en av de betydeligste russiske kammerensemblene, kjent gjennom omfattende turnévirksomhet og mange plateinnspillinger.
Medlemmer er Ruben Aharonian (førstefiolin, siden 1996), Sergej Lomovskij (annenfiolin, siden 2011), Igor Najdin (bratsj, siden 1996) og Vladimir Balsjin (cello, siden 2007).Kvartetten het Moskva Filharmoniske Kvartett frem til 1954, da den skiftet til sitt nåværende navn i forbindelse med de første turnéene til utlandet. Navnet viser til komponisten Aleksandr Borodin.Borodinkvartetten gjestet blant annet Stavanger kammermusikkfestival i 1995 og Oslo kammermusikkfestival i 2017. Historikk Borodinkvartetten er en av de eldste strykekvartettene som eksisterer. Den ble stiftet i 1945 av fire daværende studenter ved konservatoriet i Moskva, Rostislav Dubinskij (førstefiolin), Vladimir Rabej (annenfiolin), Rudolf Barsjai (bratsj) og Mstislav Rostropovitsj (cello). Sistnevnte trakk seg imidlertid etter noen uker og ble erstattet av Valentin Berlinskij.Siden har kvartettens medlemmer alle vært tidligere studenter ved Moskva-konservatoriet. Noen av musikerne fikk svært mange år med kvartetten. Dubinskij var leder til 1976. Han ble etterfulgt av Mikhail Kopelman fra 1976 til 1996. Berlinskij var cellist helt til 2007, altså i over 60 år. Lang fartstid hadde også bratsjisten Dmitrij Sjebalin (1953−1996) og annenfiolinistene Jaroslav Alexandrov (1953−1974) og Andrej Abramenkov (1974−2011).Borodinkvartetten spilte ved mange offisielle anledninger i Sovjetunionen, blant annet i Josef Stalins begravelse i 1953. De er særlig kjent for fremførelser av russisk musikk, ikke minst strykekvartetter av Pjotr Tsjajkovskij og Aleksandr Borodin. Den hadde et samarbeid med komponisten Dmitrij Sjostakovitsj, og har fremført og spilt inn alle hans 15 strykekvartetter. Blant øvrig repertoar bør nevnes samtlige kvartetter av Ludvig van Beethoven.Rostislav Dubinskij utvandret til Nederland i 1976, og dannet Borodintrioen sammen med sin kone Edlina på piano og Julij Turovskij på cello. I 1981 flyttet de til USA hvor Dubinskij ble professor ved Indiana University School of Music. I USA utga han boken Stormy Applause: Making Music in a Worker's State (1989), som skildrer Borodinkvartettens karriere som sovjet-russisk ensemble og de personlige og politiske konfliktene som fulgte med. Les mer i Store norske leksikon strykekvartett musikk i Russland